ועדת הכלכלה, כנסת 25, פרוטוקול מספר 294, 2024-02-12 00:00

דוד ביטן: לפני שאני פותח את הישיבה, יש פה נציגים ממשפחות החטופים

דוד ביטן:  אני מבין שאתם רוצים להגיד מספר דברים, בבקשה

מירב לשם גונן: בוקר טוב, תודה כבוד יושב-הראש

מירב לשם גונן:  בוקר טוב לכולם

מירב לשם גונן:  באמת בוקר עם אור, תוספת אור לתוך היום יום המאוד מאתגר של כולנו כמדינת ישראל

מירב לשם גונן:  תודה רבה על הזכות לדבר

מירב לשם גונן:  אני ממש ממש בקצרה

מירב לשם גונן:  אני מירב לשם גונן

דוד ביטן: אני מקווה שפעם הבאה ישחררו אתה ילדה שלך

מירב לשם גונן: אמן, אמן, תודה רבה

מירב לשם גונן:  אני מירב לשם גונן ואני אמא של רומי גונן, ילדה מדהימה בת 23 שאוהבת אדם

מירב לשם גונן:  לומדת מה זה להיות אדם בגילה הצעיר ונחטפה לעזה מהמסיבה ברעים

מירב לשם גונן:  אני לא צריכה לספר לכם, אולי אני כן אני צריכה לספר, אבל זה לא המקום לספר לכם איזה ימים עוברים עלינו

מירב לשם גונן:  יממות בעצם, זה לא רק הימים

מירב לשם גונן:  ואני שמחה שכולנו בתוך זה, כי להיות לבד בתוך זה זה קשה מנשוא

מירב לשם גונן:  אז אנחנו גם המשפחה הפרטית שלי, גם משפחת החטופים וגם משפחת ישראל כולה

מירב לשם גונן:       אני רוצה להגיד שני דברים: אחד, שאני שמחה מאוד שמדינת ישראל היא מדינה לא רק צודקת, שחוש הצדק המפותח זה אחד הדברים שגם אני מגדלת את הילדים שלי על בסיסם

מירב לשם גונן:  אבל היא לא רק מדינה צודקת, אלא מדינה מאוד חכמה ויכולה לנצל הזדמנויות כשהיא רואה אותן

מירב לשם גונן:  כמדינה מפותחת היא מנצלת כל הזדמנות שיש לה, אם זה במישור הצבאי ואם זה במישור המדיני והדיפלומטי ואני מצפה שנמשיך להיות כאלה, שיודעים לנצל את ההזדמנויות כולן

מירב לשם גונן:       בתפיסה שלי באמת, התמונה של הבוקר של שני החטופים, באמת יש לי צמרמורת כשאני אומרת את זה, היא תמונת ניצחון, אין ספק

מירב לשם גונן:  אני חושבת שתמונת הניצחון המוחלטת עבור כולנו תהיה החזרה של כל החטופים כולם

מירב לשם גונן:  אז תודה לכם

מירב לשם גונן:  תודה על שאתם פה

מירב לשם גונן:  ותודה על זכות הדיבור

אסתר בוכשטב: אני אסתר בוכשטב, אמא של יגב, חטוף בעזה

אסתר בוכשטב:  אני רוצה להתחיל בהשתתפות בצער משפחות הנופלים

אסתר בוכשטב:  בלילה הייתה הודעה קשה גם על הנופלים

אסתר בוכשטב:  אנחנו אחרי לילה מטלטל, ההודעה שקיבלנו שלואיס ופרננדו היקרים, שאני מרגישה קשר אליהם רגשי מאוד חזק אחרי תקופה של ארבעה חודשים עם המשפחה שלהם, אני מאוד שמחה על השחרור שלהם, שהם שבו במבצע הירואי של הצבא

אסתר בוכשטב:  אני מודה לכל מי שנתן יד לזה

אסתר בוכשטב:  אבל עדיין 134 חטופים נמצאים בעזה

אסתר בוכשטב:  הם נמצאים בגיהינום, בתופת

אסתר בוכשטב:  אני מאוד חוששת למצב הבריאותי של כולם, למצב הבריאותי של הבן שלי

אסתר בוכשטב:  כל יום שעובר המצב שם מדרדר

אסתר בוכשטב:  אנחנו מבינים ואנחנו יודעים, ממה שידענו מהבנות שחזרו וזה כבר היום הרבה יותר מידי זמן שעבר

אסתר בוכשטב:  אנחנו מבינים שהמצב שלהם היה קשה ואנחנו מבינים שהמצב הולך ומחמיר

אסתר בוכשטב:  אין שם שום סיבה לאופטימיות לגבי המצב שלהם

אסתר בוכשטב:  ואני מבקשת שייעשה כל דבר שאפשר כדי להחזיר אותם

אסתר בוכשטב:  להחזיר אותם זו תהיה תמונת הניצחון מבחינתנו

אסתר בוכשטב:  אין תמונת ניצחון ללא החזרת החטופים

אסתר בוכשטב:      אני חושבת שכתושבת העוטף אני חושבת שחייבים לשקם את העוטף

אסתר בוכשטב:  חייבים להחזיר את הביטחון למדינה, גם בצפון וגם בדרום

אסתר בוכשטב:  אבל אין שום סיכוי שיהיה שיקום של העוטף ושל הצפון ללא החזרת החטופים

אסתר בוכשטב:  זאת תמונת הניצחון האמיתית ורק אחרי זה יהיה שיקום אמיתי לכולנו

אסתר בוכשטב:  ואנחנו נורא רוצים לחזור הביתה

אסתר בוכשטב:  אני יכולה להגיד את זה על עצמי ועל משפחתי, שאנחנו מאוד רוצים לחזור הביתה לקיבוץ נירים, שנמצא אמנם שני קילומטר מהגדר, אבל זה הבית שלנו

אסתר בוכשטב:  אבל אנחנו נוכל לחזור רק אחרי שיחזרו כל החטופים

אסתר בוכשטב:  תודה

דוד ביטן: תודה רבה

דוד ביטן:  אני צריך להמשיך את הישיבה, ברשותכם

דוד ביטן:  הנושא נבחרת הדירקטורים והשפעתה על החברות הממשלתיות

דוד ביטן:  זה רק דיון ראשון שאני מתכוון לקיים

דוד ביטן:  אני מתכוון לקיים עוד דיון שניים עד שאני אסיים את הנושא

דוד ביטן:       אני רוצה להגיד לכם דבר אחד פשוט

דוד ביטן:  אני הסתכלתי על הסטטיסטיקה, ביקשתי מהעובדים של השר הממונה, ראש המטה שלו, לעשות לי סטטיסטיקה

דוד ביטן:  באמת הוא הביא לי את הסטטיסטיקה ואני רוצה להגיד לכם שנחרדתי מהסטטיסטיקה הזאת

גלעד קריב: המסמך הופץ לכולנו?     

דוד ביטן: לא

דוד ביטן:  קיבלתי את זה עכשיו

דוד ביטן:  אבל כבר קיבלתי נתונים בעבר

דוד ביטן:  המצב הוא כזה, ועל זה הדיון בעצם

דוד ביטן:  אני לא רוצה עכשיו להתווכח אם כן צריך נבחרת או לא צריך נבחרת

דוד ביטן:  אבל אני כן רוצה לעשות תיקונים לנבחרת הקיימת לאור הנתונים האלה

יסמין פרידמן: הבעיה היא הנבחרת?     

דוד ביטן: שנייה רגע

דוד ביטן:  אמרתי אני לא נכנס לדיון הזה

יסמין פרידמן: לא, אני שואלת

דוד ביטן: אמרתי שאני לא נכנס לדיון הזה, אם צריך או לא צריך נבחרת, בישיבה הזאת

דוד ביטן:  בסדר? קודם כל, תודה לשר שכיבד אותנו בנוכחותו

דוד ביטן:  אני אעביר לך כמובן את זכות הדיבור

דוד ביטן:  אני רוצה רק להדגיש מספר דברים: מתוך 1,400 חברי נבחרת הדירקטורים, זו הנבחרת פלוס מינוס, רק 100 מועמדים גרים בפריפריה

דוד ביטן:  פריפריה זה פריפריה גיאוגרפית וגם חברתית

דוד ביטן:  מתוכם רק 35 מועמדים גרים בפריפריה באשכולות 1 עד 4

דוד ביטן:  1,231 מועמדים מתוך 1,400 גרים ביישובים במדד חברתי כלכלי 7 עד 10

דוד ביטן:  80 מועמדים גרים ביישובים במדד חברתי 5-6

דוד ביטן:  27 מועמדים גרים ביישובים מדד חברתי כלכלי 3 עד 4

דוד ביטן:  65 מועמדים גרים ביישובים מדד חברתי כלכלי 2

דוד ביטן:       אני אתן לכם דוגמה: בתל אביב ישנם 282 מועמדים בנבחרת ואילו בבאר שבע שניים בלבד

דוד ביטן:  ברמת השרון ישנם 60 מועמדים בנבחרת הדירקטורים ואילו באשקלון רק ארבעה

דוד ביטן:  בהרצליה 65 מועמדים בנבחרת הדירקטורים ואילו בעכו רק שניים

דוד ביטן:  ברעננה 36 מועמדים ואילו בחדרה מועמד אחד בלבד

דוד ביטן:  בקיסריה הקטנה, שזה אין הרבה תושבים שם, נכון?     

איימן עודה: יש את ראש הממשלה

דוד ביטן: בסדר, ראש הממשלה הוא לא מועמד, הוא ראש ממשלה

דוד ביטן:  קיסריה שישה מועמדים בנבחרת, אבל באשדוד לא מצאו אפילו אחד

דוד ביטן:  לוד מועמד אחד לעומת 12 בגני תקווה

דוד ביטן:  קריית גת מועמד אחד לעומת 30 מהוד השרון

דוד ביטן:  עפולה מועמד אחד לעומת 26 מראשון לציון

דוד ביטן:  בכל הקריות, בצפון, ארבעה מועמדים לעומת 16 בסביון

דוד ביטן:  שדרות מועמד אחד

דוד ביטן:  מנצרת, ירכא וסחנין יחד ארבעה מועמדים בנבחרת ואילו מכפר סבא לבד 25

דוד ביטן:  נוף הגליל שלושה מועמדים

גלעד קריב: יש נתונים גם על הבקשות להתקבל לנבחרת?     

דוד ביטן: כן, יש

דוד ביטן:  יעבירו לך

גלעד קריב: אני אשמח מאוד לקבל

דוד ביטן: נוף הגליל שלושה

דוד ביטן:  מבית שמש, טבריה, רמלה, נתיבות, אשדוד, קריית גת, יבנה, קריית מלאכי, נתניה, עפולה, באר שבע, שדרות ואשקלון יחד פחות מועמדים מאשר מודיעין מכבים רעות

דוד ביטן:  הם עשו איזה שהיא אפליה מתקנת בנושא

דוד ביטן:  זה אחרי, מה שאני אומר זה אחרי אפליה מתקנת

יסמין פרידמן: איזה אפליה מתקנת?     

דוד ביטן: אני עכשיו אסביר

דוד ביטן:  למשל מהעדה האתיופית 14 חברים מתוך הנבחרת של 1,400

דוד ביטן:  68 שאינם יהודים

דוד ביטן:  30 חרדים, 36 בעלי מוגבלויות ושני עולים

דוד ביטן:  עכשיו רק שתדעו, למרות כל הביקורת על השר, הוא לא הכניס עד היום ולו בן אדם אחד שלו בנבחרת

דוד ביטן:  יש אפשרות להכניס לא בנבחרת, אבל הם יסבירו, זה מאוד קשה

גלעד קריב: יש נתונים על מה בחרו השרים מתוך הנבחרת?     

דוד ביטן: כן, כן

דוד ביטן:  לא, לא

דוד ביטן:  אה, יכול להיות

גלעד קריב: יש אנשים בתוך הנבחרת, בואו נראה מה השרים בחרו

דוד ביטן: מותר להם, קודם כל יכולים לבחור מתוך הנבחרת וזה עובר ועדה בסופו של דבר

גלעד קריב: אני אשמח לראות

יסמין פרידמן: רק שבעה-שמונה נבחרו מחוץ לנבחרת

דוד ביטן: חכו רגע

גלעד קריב: לא, פשוט אין לנו את הנתונים

גלעד קריב:  אז נשמח לראות את הבחירות של השרים לתפקידים השונים בעשור האחרון מתוך הנבחרת

דוד ביטן: תשאלו, תשאלו שאלות, אין בעיה

דוד ביטן:  אמרתי שזו לא הישיבה היחידה

איימן עודה: אני רוצה להגיד משהו, אני לא מסכים

איימן עודה:  אני חושב שזה חשוב

איימן עודה:  אני חושב שהבעיה העיקרית זה לא העניין של השרים, אלא אפליה מובנית גם נגד מזרחים, גם נגד פריפריה, גם חרדים, גם ערבים

איימן עודה:  האפליה המבנית יותר מאשר לשאול על שר פה ושר שם

דוד ביטן: בדיוק

דוד ביטן:  אבל אני לא מוכן לקבל במשמרת שלי כיושב-ראש ועדת הכלכלה נתונים כאלה

דוד ביטן:  זה אומר שאני מתכוון לבקש מרשות החברות ומהשר, אתם חייבים לתקן את הדבר הזה

דוד ביטן:  לא יכול להיות מצב שמ-1,400 איש שנקלטו, אני לא יודע מה הקריטריונים, בנבחרת, זו התוצאה של העניין

דוד ביטן:  מה, אין באשדוד נציג אחד שיכול להיות בנבחרת? תגידו, אתם נפלתם על הראש? אל תיקחו את זה באופן אישי

דוד ביטן:  או בבאר שבע בן אדם אחד

יסמין פרידמן: שניים

דוד ביטן: שניים

דוד ביטן:  זה יכול להיות?     

שלום דנינו: יכול להיות שהם עברו דירה מתל אביב

דוד ביטן: שלא יספרו לכם, אני לא רוצה להגיד מי שנכנס נכנס

דוד ביטן:  תוסיפו ל-1,400 האלה עוד 1,000 לפחות, תעשו אפליה מתקנת עם הפריפריה ונמשיך הלאה

דוד ביטן:  אחרת באמת אי אפשר להמשיך במגמה הזאת

דוד ביטן:  אי אפשר, זה בלתי אפשרי

שלום דנינו: מי הגוף שאחראי על הרכב הנבחרת?     

דוד ביטן: תכף חבר'ה, ח"כים, תמתינו בסבלנות קצת

דוד ביטן:  כבוד השר, אתה רוצה להגיד משהו?     

דוד אמסלם: בוקר טוב לכולם

דוד אמסלם:  האמת היא שהדיון כאן הוא לא על הנבחרת, אבל אני רוצה לתת את תפיסת העולם שלי בסיפור הזה

דוד אמסלם:  הנבחרת, דרך אגב, זה דבר שלא על פי חוק, מנוגד לחוק

דוד אמסלם:  אני איש שומר חוק, קורא ומדקדק על כל מילה בחוק

יסמין פרידמן: למה זה מנוגד לחוק? אתה יכול להסביר?     

דוד אמסלם: בגלל שיש חוק החברות, תקראי אותו

דוד אמסלם:  אם תמצאי שם גם נבחרת כדורגל אז אנחנו נסכים גם לנבחרת הזאת

דוד אמסלם:  את המילה נבחרת

דוד אמסלם:  יש שם סמכויות של שרים, יש שם ועדה, יש קריטריונים בחוק

דוד אמסלם:  אבל נתנו למי שנטל את הסמכות אליו, כמו שהרבה דברים קורים במדינה והחליטו שיש נבחרת

דוד אמסלם:  לפיד יום אחד היה שר האוצר, החליט שיש נבחרת, הקים אותה

דוד אמסלם:  מאז התאהבו בזה, משרד המשפטים

יסמין פרידמן: מאז רשות החברות עברה לפלוס של מיליונים, אחרי מינוס, פלוס של מיליארדים אחרי מינוס מטורף

דוד אמסלם: את יכולה לא להפריע לי?     

דוד ביטן: בסדר, בואו לא נעשה מזה פוליטיקה עכשיו

יסמין פרידמן: לא, סליחה

דוד אמסלם: את יכולה לא להפריע?     

דוד ביטן: את גרה איפה, בבאר שבע?     

יסמין פרידמן: כן

דוד ביטן: יפה

דוד ביטן:  בבאר שבע יש רק שניים

דוד ביטן:  זה מקובל עלייך?     

יסמין פרידמן: לא, זה לא תקין

יסמין פרידמן:  אני לא אומרת שלא צריך לעשות תיקונים

יסמין פרידמן:  אבל אי אפשר להתווכח על זה שמרגע שנבחרה הנבחרת זה עבר לפלוסים

דוד ביטן: יסמין, אני מבקש לא להפריע

דוד ביטן:  כל אחד בזכות הדיבור שלו

דוד אמסלם: כשתקבלי זכות דיבור תדברי

דוד אמסלם:  דרך אגב, אין קשר בין ההישגים של הזה לבין המינוי של הדירקטורים, אין שום קשר בין הדברים

יסמין פרידמן: טוב

יסמין פרידמן:  במקרה

דוד אמסלם: החברות גם היום, דרך אגב, מרוויחות הרבה מאוד כסף חלקן

דוד אמסלם:  ואין לזה שום קשר לנושא של הדירקטורים

דוד אמסלם:  יש מצב גלובלי, התעשייה האווירית בוודאי היא לא קשורה לסיפור של הזה

דוד אמסלם:  אני אומר באופן כללי

דוד אמסלם:  לכן אני אומר זה לא בחוק, זה בניגוד לחוק

דוד אמסלם:  אני אסביר מה זה בניגוד לחוק

דוד אמסלם:  שלשרים יש סמכויות ומי שנוטל מהם את הסמכויות זה בניגוד לחוק

דוד אמסלם:  לכן, כפי שאמרתי, התאהב בזה משרד המשפטים, כמו שהוא מתנהל בכל דבר, שהוא יכול לקחת סמכויות מהממשלה ותמיד ככל המרבה הרי זה משובח

דוד אמסלם:  וזה באמת מעניין

דוד אמסלם:  והם פשוט חושבים שהשרים לא מספיק טובים למנות

דוד אמסלם:  אז הם חושבים שהם יותר טובים מהשרים וכך זה עובד

דוד אמסלם:  וראה, דרך אגב, בכל נושא ונושא במדינת ישראל

דוד אמסלם:  תיקח את זה לשופטים ולאן שאתה לא רוצה

גלעד קריב: מ-1953 ככה בוחרים שופטים

דוד אמסלם: אל תפריע לי

דוד ביטן: קריב, מה יהיה? אני לא שומע טוב

גלעד קריב: אז אני אחזור פעמיים על כל מילה

דוד ביטן: אל תחזור פעמיים

דוד ביטן:  כשאני מזהה אותך אני שומע מה שאתה אומר

דוד ביטן:  זה בדיוק הרעיון שאני לא רוצה, אני לא רוצה לסטות לכיוון

דוד אמסלם: אני אסביר

גלעד קריב: אז תעיר לשר

דוד ביטן: בסדר, השר יכול לדבר מה שהוא רוצה

דוד ביטן:  אני רוצה לדבר על המצב הנתון שצריך לשפר אותו

גלעד קריב: גם אני רוצה, בהחלט

דוד ביטן: אחר כך אם השר, הממשלה, ירצו לבטל את הנבחרת, זה עניין שלהם והם יכולים לעשות את זה

ששון גואטה: חייב לבטל את הנבחרת

דוד ביטן: בסדר, אני לא נכנס לזה

דוד ביטן:  לא מסיט את הדיון

דוד אמסלם: בסדר, אני רק נותן את הרקע

יסמין פרידמן: כדי שתוכלו לשים שם את החברים שלכם המוכשרים

דוד ביטן: כן, רק את החברים שלך

ששון גואטה: אם בנבחרת הזאת שמתם רק את החברים שלכם

ששון גואטה:  מי שרציתם שמתם אותם

ששון גואטה:  צריך לבטל

ששון גואטה:  אפשר לעשות קריטריונים

ששון גואטה:  שיש לו תואר, שהיה לו ניהול, שהיה ככה וככה ולתת חופש פעולה

יסמין פרידמן: אפשר לבטל, לא צריך להרוס כל דבר טוב במדינה הזאת

יסמין פרידמן:  זה להרוס

ששון גואטה: זה להרוס? זה מה שהרס, זה מה שהרס

יסמין פרידמן: בגלל זה הם עברו לרווח של מיליארדים, בגלל ההרס הזה

ששון גואטה: איזה רווח של מיליארדים? לא, הם הביאו את הרווח של מיליארדים

ששון גואטה:  לפיד הביא את הרווח של המיליארדים?     

יסמין פרידמן: לא לפיד

יסמין פרידמן:  אנשים מקצועיים שיושבים בחברות האלה

ששון גואטה: אפשר למצוא אחלה אנשים מקצועיים בכל מקום

משה פסל: אז מה את אומרת, שאין בבאר שבע אנשים מקצועיים? מה את אומרת? לא הבנתי

משה פסל:  אין בבאר שבע אנשים מקצועיים?     

מירב לשם גונן: סליחה שאני מפריעה לכם לצעוק, סליחה רגע

מירב לשם גונן:  אתם תסלחו לי, לא ציפיתי לדיוני צעקות כאלה בוועדה

מירב לשם גונן:  באמת אחרי ה-7 באוקטובר את כל מה שאומרים גם בכעס וגם כשאנחנו צודקים, אפשר להגיד את זה אחרת, סליחה

דוד ביטן: יסמין, ממך ציפיתי דווקא שתילחמי אל אנשי באר שבע

דוד ביטן:  אבל בסדר, אין בעיה

יסמין פרידמן: בטח שאני אילחם, אבל אתם מערבבים פה בין שני דברים

יסמין פרידמן:  זה שדרוש תיקון ודרוש ייצוג גם לפריפריות אני אמרתי את זה עוד בדיון שהיה על זה בביקורת המדינה, לפני שבוע היה דיון

יסמין פרידמן:  זה חד משמעית

יסמין פרידמן:  אבל יש הבדל בין לבטל, להרוס, למחוק

דוד ביטן: צריך לעשות פעולה, בסדר

דוד ביטן:  אפשר לעשות פעולה

גלעד קריב: אנחנו רוצים לעשות פעולה

דוד ביטן: לא רק לדבר על זה

דוד ביטן:  זה דיון של ביקורת המדינה

דוד אמסלם: אני רוצה להמשיך

דוד אמסלם:  אני יודע שיסמין רק אצלכם, איך אמרת? שאנחנו לא נמנה, את צודקת, זה בדיוק המטרה

דוד אמסלם:  אבל בואו נמשיך

דוד אמסלם:  זה היה בקדנציה הקודמת כשהייתי ממונה על רשות החברות ואני התכוונתי לשנות את חוק הדירקטורים

דוד אמסלם:  דרך אגב, זה חוק שאני לא אמור לשנות אותו

דוד אמסלם:  לא כתוב בחוק נבחרת ואני צריך לבטל את הנבחרת באמצעות זה שאני מגיש חוק של לבטל נבחרת שלא קיימת

דוד אמסלם:  תבינו את האבסורד

יסמין פרידמן: אבל יכול להיות שאם אתה תציע, אני רוצה לטובתך

דוד ביטן: יסמין, אני אוציא אותך

יסמין פרידמן: אם אתה תציע שיפורים אנחנו נתמוך

דוד ביטן: יסמין, מספיק כבר

דוד ביטן:  אני אוציא אותך

דוד ביטן: אל תפריעי לי

דוד ביטן:  יש לך זכות דיבור, דברי, אני לא אפריע לך

גלעד קריב: אתה מעיר אחרי מה? אני מזכיר לך, הוצאת אותה כבר פעמיים, לא פעם אחת

דוד ביטן: אני לא רוצה להוציא את יסמין

דוד ביטן:  השתתפנו יחד, קטפנו יחד פירות בנגב

דוד ביטן:  עבדה יפה מאוד, אני לא רוצה להוציא אותה

דוד אמסלם: כרגע המצב בזמנו, כפי שאמרתי, אני לא הסכמתי למנות מישהו מהנבחרת, בגלל שזה לא על פי החוק

דוד אמסלם:  ואם, דרך אגב, רוצים להקים נבחרת, אז עושים אותה לפי החוק

דוד אמסלם:  מחוקקים חוק שיש נבחרת

דוד אמסלם:  אני אפילו לא נכנס כרגע מה נכון, מה לא נכון, זאת לא השאלה

דוד אמסלם:  יש חוק במדינת ישראל וכולם צריכים להיות כפופים לחוק, גם משרד המשפטים וגם בג"ץ

דוד אמסלם:       בסופו של דבר לא הצלחנו והממשלה נפלה אז בזמנו

דוד אמסלם:  קמה ממשלה חדשה שהחברים משמאל היו בה שותפים

דוד אמסלם:  והם הקימו נבחרת חדשה, יצאו לנבחרת חדשה

דוד אמסלם:  בחרו בנבחרת 1,400 איש

דוד אמסלם:  דרך אגב, למה לא 5,000? זו גם שאלה

דוד אמסלם:  ולכן אני כשאני נכנסתי לרשות החברות אני לא מיניתי אף בן אדם שהוא לא מהנבחרת כרגע

דוד אמסלם:  לא שאני מאמין בזה, אלא בגלל שאני חושב שבעצם היות וזה היה הדבר שהתקבע אז אני רוצה לשנות את החוק

דוד אמסלם:  ואני מניח שנעשה את זה בחודשים הקרובים

דוד אמסלם:       עכשיו לגופו של עניין

דוד אמסלם:  מה שהפריע לי בעניין, וזה לשיטתך חה"כ יסמין וגם גלעד

דוד אמסלם:  מה שקרה זה שנבחרה נבחרת, כפי שאמרתי בסביבות 1,400

דוד אמסלם:  ומיד אחרי זה, איך שהממשלה שלנו בעצם הממשלה שלנו הפסידה את הבחירות והוקמה ממשלת לפיד, לפיד ליברמן ובנט, יצרו נבחרת חדשה

דוד אמסלם:  נבחרו שם 1,400, וכמה תואמי נבחרת שמתם? אני שואל

דוד אמסלם:  אז באותה תקופה

דוד אמסלם:  כשאני נכנסתי לרשות החברות, כמה חברים נבחרו דרך ההליך וכמה היו בתואם נבחרת או בהליך של תואם נבחרת

דוד ביטן: בממשלה הקודמת

גלי אליאב: עשרות

גלי אליאב:  אני לא זוכרת מספר מדויק

דוד ביטן: בערך 110-120

דוד ביטן: נכנסו

דוד ביטן:  כמה עכשיו?      

דוד אמסלם: אני אספר לכם מה קרה

דוד אמסלם:  נבחרה נבחרת, גם לשיטתם, נבחרה נבחרת חדשה

דוד אמסלם:  זה בערך 1,000, 1,200, 1,300 אני לא יודע מה המספר, זה לא חשוב

דוד אמסלם:  חדשה, עכשיו

דוד אמסלם:  כמה חודשים אחרי זה, חודשיים שלושה אחרי זה כבר הוסיפו לה 100 ומשהו איש

דוד ביטן: שנבחרו

דוד אמסלם: לא נבחרו

דוד ביטן: הכוונה לבחירות כדירקטורים

קריאה: הוסיפו למאגר

דוד ביטן: הוסיפו למאגר?     

דוד אמסלם: רק שאני אסביר

דוד אמסלם:  הנבחרת זה פול שבעצם הוחלט שבוחרים מהפול הזה את החברים לדירקטורים

דוד אמסלם:  מיד אחרי שנבחר הפול הזה, בגלל ש-10 שנים לפני כן לא הוחלף הפול מאז לפיד, אז החליטו לצאת לנבחרת חדשה

דוד אמסלם:  עשו תהליך ארוך, עלה למדינה מיליוני שקלים

דוד אמסלם:  בסוף נבחרו 1,100-1,200

דוד אמסלם:  חודשיים שלושה אחרי זה זה גדל באיזה 150 בערך פלוס מינוס, אל תתפסו אותי במספרים

דוד אמסלם:  מדוע? בגלל שהשרים ביקשו למנות אנשים שלא היו בנבחרת וביקשו להכניס אותם לנבחרת

דוד אמסלם:  איזה שרים היו? זה לא אמסלם דוד

דוד אמסלם:  אמסלם דוד אם היה מביא אחד, ועוד אני אספר לכם מה קרה עם האחד הזה, המדינה הייתה רועשת וגועשת

דוד אמסלם:  גיא פלג היה כבר מקבל פריחה

דוד אמסלם:  הערוצים לא היו מדברים על שום דבר, רק על זה

דוד אמסלם:  מי האנשים, מאיפה באו, מי המליץ עליהם, איך השתחלו פנימה

דוד אמסלם:  זה הס

דוד אמסלם:  אתם ראיתם את זה פעם באיזה עיתון, באיזה ידיעה?      אבל אני אגיד לכם מה ראיתם

דוד אמסלם:  אני ביקשתי לבדוק את המ"פ מאז הסדיר וכל המילואים

דוד אמסלם:  איש צדיק

דוד אמסלם:  מ"פ טנקים, ניצב משנה במשטרה, עורך דין, שלושה-ארבעה תארים יש לו

דוד אמסלם:  ומה אמרו לי? הוא לא בנבחרת

דוד אמסלם:  שאלתי הוא יכול לעשות תואם נבחרת? אמרו לי לא

דוד אמסלם:  ואז מה קרה? לא הגשתי אותו בכלל

דוד אמסלם:  אבל גיא פלג הכפיש אותו במשך שבועיים בכל כלי התקשורת על זה שגם יש לו ציון נמוך מהפעם הקודמת

דוד אמסלם:  גם הוציאו מה שנקרא, זה רשות החברות, דרך אגב

דוד אמסלם:  לקחו לכאורה פרטים אישיים שלו שלא קיימים, בגלל שהוא מעולם לא עשה שום מבחן בשום נושא

דוד אמסלם:  והכפישו אותו ושפכו את דמו

דוד אמסלם:  למה? בגלל שאמסלם דוד רצה למנות אותו

דוד אמסלם:  תבינו כרגע איך זה עובד

דוד אמסלם:  אני רוצה לדבר על מה שאני רוצה

דוד אמסלם:  כן, גלעד

דוד אמסלם:  אני לא שואל אותך על מה לדבר

גלעד קריב: גם אני לא שואל אותך מה לומר

גלעד קריב:  דבר, מישהו מפריע לך לדבר?     

דוד אמסלם: אתה

דוד אמסלם:  שמעתי אותך

דוד אמסלם:  אתה תמיד מפריע

גלעד קריב: אתה עתיר כישרונות ואתה מסוגל להתמודד גם עם שיחות צד

דוד אמסלם: אני מבקש אל תפריע לי

גלעד קריב: לא מפריעים לך

דוד אמסלם: אל תפריע

גלעד קריב: תמשיך, אתה לא יושב הראש

דוד אמסלם: אדוני יושב הראש, תגיד לו שלא יפריע לי

דוד ביטן: אל תפריע

גלעד קריב: בסדר גמור

גלעד קריב:  אם אתה אומר, אותך אני מכבד

דוד אמסלם: לכן, רבותיי, יש פה אבסורד שלא נתפס

דוד ביטן: כבוד השר, אם אתה יכול לקצר טיפה

דוד אמסלם: אני אקצר

דוד אמסלם:  עכשיו, מה הסיפור של הנבחרת? צריך גם להבין

דוד אמסלם:  אני מאמין שצריך להיות פיזור בין כל האוכלוסייה

דוד אמסלם:  חברות של מדינת ישראל לא שייכות רק לחברה מתל אביב והרצליה

דוד אמסלם:  אני אספר לכם

דוד אמסלם:  אני הגעתי בפעם הראשונה לרשות החברות, שאלתי את יושב-הראש רשות החברות יענקי, תן לי את הפרופיל של הנבחרת

דוד אמסלם:  אז הוא אמר לי, ואני מצטט: "75% מהם גרים בגוש תל אביב הרצליה, רואי חשבון ועורכי דין, בני 65 ומעלה ואשכנזים"

דוד אמסלם:  שאלתי למה, אין מדימונה? החברות רק שלכם?      

נועה קיסר: אני אשמח שתתנו לי זכות דיבור, אפריך את המידע הזה

דוד אמסלם: אני אומר לך מה אמרו לי

דוד אמסלם:  אז לכן אני רוצה לומר, רוב החברות במדינת ישראל הן לא חברות עסקיות בכלל

דוד אמסלם:  הכפר הירוק זו לא חברה עסקית, זה מוסד

קריאה: אז זה לא חברה אם המטרה שלה לא לייצר

דוד אמסלם: זה לא קשור

דוד אמסלם:  זה לרוב רובן הן בכלל חברות מתוקצבות על פי משימות שהמדינה מטילה עליהם וכו'

דוד אמסלם:  אין הרבה חברות עסקיות במדינת ישראל

דוד אמסלם:  בוודאי, דרך אגב, מדינת ישראל לא הקימה את החברות האלה כדי לעשות ביזנס איתן

דוד אמסלם:  זה רק צרכים לאומיים בכל הנושאים, בעיקר חברתיים

דוד אמסלם:  אז אם אתה תבדוק כמה חברות יש בכלל בנושא תשתית, ביטחון, פחות מ-20

דוד אמסלם:  רובן זה חברות קטנות, שעוסקות גם בחינוך, גם במציאה של סידורי דיור וכו' וכו'

שלום דנינו: כמה חברות ממשלתיות יש?     

דוד אמסלם: בערך כ-70 ומשהו

שלום דנינו: קרוב ל-100?      

נועה קיסר: 70 ממשלתיות

נועה קיסר:  קרוב ל-100 שזה כולל חברות בנות, עמותות

נועה קיסר:  כ-70 חברות ממשלתיות

דוד אמסלם: בלי חברות בת

דוד ביטן: כשמדברים על חברות מתכוונים גם לעמותות?     

נועה קיסר: כן

נועה קיסר:  אבל אז המספר הוא רחב יותר

נועה קיסר:  השר מדייק כשהוא אומר שזה 70 חברות ממשלתיות, זהן החברות

נועה קיסר:  לא חברות בת, לא עמותות

דוד ביטן: למה אין עסקיות באמת? כמו חברת החשמל

דוד אמסלם: אני מסביר, משהו שאפילו פחות מ-20

דוד אמסלם:  עכשיו צריך להבין, אזרחי מדינת ישראל הם שותפים בחברות האלה כמו כל אחד מהרצליה

דוד אמסלם:  אחד מדימונה לא נופל ממישהו מהרצליה

דוד אמסלם:  עכשיו, אני יכול לקבוע, דרך אגב, הרי בסוף הכול עניין קריטריונים מה שאתה קובע ולפי זה התוצאה

דוד אמסלם:  תגיד לי מה אתה רוצה, אני אקבע לך את הקריטריון הזה, שאתה תצא ולא הוא

דוד אמסלם:  לכן האבסורד הזה לא יכול להתקיים

דוד אמסלם:  זה הרתיח אותי

דוד אמסלם:  אם זאת הייתה חלוקה הוגנת ושווה באופן נורמלי טבעי, הייתי זורם איתה

דוד אמסלם:  זה בדיוק כמו שאני אומר בבית המשפט העליון אין שופט ספרדי אחד

דוד אמסלם:  אז אפשר להגיד לי שמע, הכי טובים, איך אמר ברק? לא מצאתי מרוקאי אחד

דוד אמסלם:  אז לכן אני פוסל את העניין הזה בהגדרה

דוד אמסלם:  אני חושב שהציבור מתחלק באופן נורמלי בין כל המקומות

דוד אמסלם:  החבר'ה בפריפריה לא פחות חכמים מאלה מהמרכז

דוד אמסלם:  אבל במספרים, איך אמרתי פעם? כשאתה זורק קוביות בשש בש ויוצא לך עשר פעמים שש שש אז אתה מבין שמשהו לא בסדר בקוביות

דוד אמסלם:       אז לכן אני אין לי עניין, דרך אגב, אני רוצה להגיד לכם יותר מזה

דוד אמסלם:  כשהם מדברים על מינויים פוליטיים, היחידים, א' אני לא יודע מה זה מינוי פוליטי

דוד אמסלם:  היום גם בחוק, אם אתה חבר מרכז אתה לא יכול להיות לא אתה, לא דוד שלך, לא סבא שלך ולא השכן שלך ממול

דוד אמסלם:  וזה רק בליכוד

דוד אמסלם:  במפלגת העבודה הכול בסדר

דוד אמסלם:  בוודאי אצל לפיד, אין לו בכלל מרכז

ששון גואטה: מינויים שהם עשו, עשרות מינויים, אתה רואה זה לא מינויים פוליטיים?     

משה פסל: אם אתה מנכ"ל "יש עתיד" נגיד, יש לך זיקה או לא?      

דוד אמסלם: לכן אני אומר את הבלוף הזה, אני נבחרתי כדי לעשות סדר בעניין

דוד אמסלם:  אני יש לי חוש צדק טבעי

דוד אמסלם:  אני יודע איפה אני צודק ואיפה לא

דוד אמסלם:  איפה העוול זועק לשמיים ואיפה נתקן אותם

דוד אמסלם:  75 שנים מכרו לנו את הבלוף הזה, נגמר

דוד אמסלם:  כל עוד אני נמצא במשמרת שלי

יסמין פרידמן: מעניין מה עשית בשביל הפריפריה בכל השנים האלה שאתה פה

דוד אמסלם: למה לך להפריע?      

דוד ביטן: יסמין, מה את עשית בשביל הפריפריה?     

יסמין פרידמן: המון

יסמין פרידמן:  אני מתנדבת מגיל אפס בפריפריה

יסמין פרידמן:  כולל שמונה שנים להיות חברת מועצה בהתנדבות

ששון גואטה: אני יכול לספר לך בתור בן של ראש מועצה

משה פסל: יסמין, אז מה יש לך להגיד על זה שאין נציגים מבאר שבע ברשות החברות? את בעד או נגד?     

יסמין פרידמן: יש לי הרבה מה להגיד

משה פסל: אז מה הבעיה?     

יסמין פרידמן: אז תנו לי לדבר

יסמין פרידמן:  כשיהיה התור שלי לדבר אני אדבר ואני אגיד מה אני חושבת

דוד אמסלם: 'מעניין מה אתה עשית' זה דבר ממש טוב

דוד אמסלם:  מתאים לך

יסמין פרידמן: בתור פוליטיקאי מה עשית למען הפריפריה?     

דוד ביטן: אנחנו לא דנים עכשיו באמסלם, בסדר? אנחנו לא דנים לא ביסמין ולא באמסלם

דוד אמסלם: אני לא אמור לדווח לך מה עשיתי או לא עשיתי, זה לא הנושא

דוד ביטן: אני הייתי 29 חבר מועצת עיר

דוד ביטן:  אז עברתי אותך בעניין הזה

דוד אמסלם: אני רק יודע בוודאות שדאגת לחתולים בפריפריה, זה בוודאות

יסמין פרידמן: דאגתי לחתולים בכל הארץ

יסמין פרידמן:  לא דאגתי מספיק ואני אמשיך לדאוג להם

דוד אמסלם: כולל הפריפריה

דוד אמסלם:  זה חשוב

יסמין פרידמן: אם זאת התשובה שלך, מה אני אגיד לך?     

דוד אמסלם: לא, זה אני זוכר

דוד אמסלם:  הדבר היחיד שאני זוכר

גלעד קריב: זו בעיה של זיכרון

דוד אמסלם: שדאגת לחתולים ותקציב

דוד ביטן: זה לא עכשיו דיון על אמסלם ולא דיון על יסמין

יסמין פרידמן: זה דיון על חתולים? שאני אבין

דוד אמסלם: היא שאלה מה עשיתי, אני זכרתי מה את עשית

גלעד קריב: האיש לא מסוגל להוציא משפט שאין בו עקיצות

משה פסל: הדיון האם צריך רוצים לגוון את הנבחרת או לא

משה פסל:  אתם בעד או נגד?     

יסמין פרידמן: זה לא הדיון

יסמין פרידמן:  זה לא הדיון

משה פסל: על זה הדיון, על נבחרת הדירקטורים

יסמין פרידמן: לא

דוד אמסלם: משה, אני רוצה לסיים

דוד אמסלם:  רבותיי, אנחנו מינינו, כרגע אנחנו ממנים, כפי שאמרתי אני, רק מי שהוא מהנבחרת ואני מתכוון לשנות את זה בטווח הקרוב ביותר

דוד אמסלם:  להביא חוק, לשנות את כל חוק החברות

דוד אמסלם:  להביא אותו לכנסת

דוד אמסלם:  אתם תצעקו מפה, אנחנו נעביר אותו משם והכול יהיה טוב לעם ישראל

דוד אמסלם:  תודה

דוד ביטן: לפני שאני מעביר, ח"כים, כל אחד בקיצור נמרץ אבל

ששון גואטה: אתה לא רוצה שנשמע אותם ואז נגיב?     

דוד ביטן: לא

דוד ביטן:  מי שרוצה לדבר, יש כאלו שביקשו

דוד ביטן:  חלק יכולים לחכות

דוד ביטן:  רוצים להגיד משהו? קריב, אתה רוצה לחכות או להגיד עכשיו?     

גלעד קריב: לחכות אחרי דברי הדוברות

דוד ביטן: אין בעיה

משה פסל: אני רוצה לשאול את הרשות האם בחוק החדש יהיה גם מענה לעניין - - -     

דוד ביטן: איזה חוק?     

משה פסל: הוא אמר השר שהוא הולך להביא חוק חדש לנבחרת

דוד ביטן: אבל זה לא נושא הדיון, אני לא נכנס לזה

משה פסל: אז אני אתן הערה

משה פסל:  אני חושב שבנבחרת הדירקטורים כמובן שצריך לגוון אותה וכמובן כמו שהשר אומר זה הכיוון שצריך ללכת אליו

משה פסל:  אני חושב שצריך לתת מענה גם לנושא הזה של יזמים פרטיים, שאין להם השכלה אקדמית

משה פסל:  לדוגמה רמי לוי, כן? מנהל חברה של מיליארדים

משה פסל:  מה, אין לו מה לתרום בחברות הממשלתיות? יש לא עשרות, מאות של יזמים כאלה, שמנהלים מיליארדים בשוק הפרטי ויש להם גם מה להוסיף ברשות החברות

משה פסל:  והגיוון הוא צריך להיות מכל הצדדים לגבי הכול

משה פסל:  וצריך לתת מענה גם לחריגים בנושא הזה

דוד ביטן: יסמין, את רוצה?     

דוד אמסלם: יש לי רק עוד משפט

דוד אמסלם:  נבחרת, אין נבחרת לא לשופטים, לא לעורכי דין, לא לרואי חשבון

דוד אמסלם:  יש נבחרת רק לדירקטורים במדינת ישראל

דוד ביטן: דירקטורים בחברות ממשלתיות

דוד אמסלם: זה רק בחברות ממשלתיות

יסמין פרידמן: עם שווי נכסים מעל 230 מיליארד

דוד אמסלם: דרך אגב, לתאגידים אין נבחרת

דוד אמסלם:  עד כמה שידוע לי לתאגידים אין נבחרת, אולי אני טועה

דוד אמסלם:  אין נבחרת לתאגידים

דוד אמסלם:  רק לחברות הממשלתיות

ששון גואטה: יש לי שאלה, אלו מרשות החברות ואלו ממשרד המשפטים?      

נועה קיסר: אנחנו מרשות החברות

נועה קיסר:  השאר יכולים להציג את עצמם

דוד ביטן: יש פה מישהו ממשרד המשפטים?      

גלעד קריב: פורום ההיי-טק

ד"ר יובל דוידור: אני מומחה לקבלת החלטות

דוד ביטן: יש דבר כזה מומחה לקבלת החלטות?     

גלעד קריב: לא יזיק לממשלה להסתייע

יסמין פרידמן: יש מומחה לניהול משברים

ששון גואטה: לא, היית צריך לראות את התגובות כשיסמין דיברה, איך הוא הצדיק את יסמין בכל הנושא הזה של הנבחרת, בגלל זה רציתי לדעת מאיפה

דוד ביטן: בסדר גמור, שיצדיק

דוד ביטן:  זכותו להצדיק

דוד ביטן:  כל אחד יכול להגיד מה שהוא רוצה

ד"ר יובל דוידור: חשבתי אם היו עושים פרופיל, היו מאפיינים שחקני כדורסל גדולים

דוד ביטן: אבל לא נתתי לך זכות דיבור

דוד ביטן:  אולי אתה מומחה לקבלת החלטות, אני אני מומחה לניהול ישיבה

דוד ביטן:  בסדר? בוא נגדיר ככה

דוד ביטן:  אז כשאני אתן לך נדבר

גלעד קריב: יש מחלוקת מסוימת

דוד ביטן: יכול להיות גם כן

דוד ביטן:  אבל אני חושב שאני מומחה לניהול ישיבה

דוד ביטן:  אני 30 ומשהו שנים בעניין הזה, אז אני גם כן מומחה

דוד ביטן:  בבקשה קריב

גלעד קריב: טוב, אני אהיה מאוד קצר ואומר כך: עדיף היה שהשר לא יפתח את הדיון

גלעד קריב:  מכיוון שיושב-הראש הציג נושא שהוא מאוד חשוב והוא מאוד ראוי

דוד ביטן: אני פתחתי את הדיון

גלעד קריב: אני אומר, היה עדיף להיוותר עם הפתיחה שלך בלי דברי השר

גלעד קריב:  מדוע? כיוון שהנושא שאתה הצגת הוא נושא שחייבים לטפל בו

גלעד קריב:  צריך להיות יעד לאומי לגיוון הרכב הדירקטורים בחברות הממשלתיות, להעצמת אוכלוסיות וקהילות שמודרות באמת מצמתים של קבלתם החלטות

גלעד קריב:  ואסור לאף אחד מאתנו לעצום את העיניים שלו

גלעד קריב:  זאת תופעה שקיימת בכל חברה מתקדמת ומדינה מתוקנת כזו שלא באה ואומרת שלממשלה אין תפקיד

דוד ביטן: אבל השאלה איך עושים את מה שאתה אומר

גלעד קריב: נכון, נכון

משה פסל: עכשיו אתה מסכים עם דברי השר

גלעד קריב: לא, אני מסכים עם דברי יושב-הראש

גלעד קריב:  נושא של מוביליות חברתית, ניידות חברתית, העצמה, סגירת פערים, זו משימה מרכזית של ממשלה בחברה מתוקנת

גלעד קריב:  ומי שחושב שהדברים האלה ייסגרו רק מכוח עקרונות חוק השוק החופשי מבלי התערבות יזומה של הממשלה בצמתים מסוימים, בעיניי הוא תמים או שיש לו אינטרס

גלעד קריב:  אז בהחלט תודה ליושב-בראש ששם את הנושא של הגיוון בתוך הרכב הדירקטורים

גלעד קריב:       הייתי שמח שהצגת הנתונים תהיה מלאה

גלעד קריב:  שאנחנו נבדוק איזה שרים בחרו איזה מועמדים, איזו ממשלה עשתה את מה

גלעד קריב:  אני אשמח לקבל

דוד ביטן: אין בעיה

דוד ביטן:  שמעת את השר שאמר שהוסיפו 120 איש כמעט בממשלה הקודמת

דוד ביטן:  לא יודע איך עשו את זה

דוד ביטן:  יש כללים, יש קול קורא, יש זה

דוד ביטן:  אני לא מבין את זה

גלעד קריב: אני אשמח לקבל את הנתונים כולם

דוד ביטן: אנחנו נדאג לך לנתונים

גלעד קריב: ואני חושב שכל הממשלות לא השקיעו מספיק בניידות חברתית, בקידום אוכלוסיות מודרות

גלעד קריב:  הכול נכון, בסדר? הכול נכון

גלעד קריב:  אבל מה לעשות, יש הבדל בין אלו שבאים לתקן והם מגיעים מכל המפלגות, לבין אלו שנוהרים על D9 ואפשר להבדיל ולזהות מי בא לתקן ולשפר ומי בא לדרוס עם D9

גלעד קריב:  אפשר לזהות את זה על פי הטונציה

גלעד קריב:  אפשר לזהות את זה על פי הטחת ההאשמות בכולם

גלעד קריב:  אפשר לזהות את זה על פי, מה לעשות? עוצמת האיבה והשנאה שמשתקפת בדברים ובבחירת המילים, קל להבין מי בא לתקן כשלים ועיוותים ומי רוצה להחריב את הכול

גלעד קריב:       עכשיו, בין השאר, ובזה אני אסיים, כשבוחרים נקודת התחלה פיקטיבית, בא שר אוצר והמציא נבחרת דירקטורים ושוכחים לומר מה היה עד אותו רגע

גלעד קריב:  שוכחים לומר מה התגלה בדוחות מבקרי המדינה על מה קרה בחברות הממשלתיות

גלעד קריב:  מציגים את המהלך של הקמת נבחרת הדירקטורים, כשאני הראשון שמסכים שצריך גם לעשות בו שינויים וגם עדיף שהוא היה מחוקק בחוק

גלעד קריב:  תמיד עדיף שדברים מוסדרים בחקיקה ראשית ולא בהחלטות

גלעד קריב:  קצת מוזר שאלו שאומרים כל הזמן משילות, משילות של הממשלה ורומסים את הכנסת, פתאום מטריד אותם החקיקה הראשית

גלעד קריב:  אבל בסדר, אני בעד חקיקה

גלעד קריב:  אני בעד הכנסת תיקונים דרמטיים בנושא הנבחרת

גלעד קריב:  אבל מי שמציג, שר שאחראי על רשות החברות הממשלתיות שאין לו את האינטגריטי לבוא ולומר מה קרה בחברות הממשלתיות כאשר לא היה שום פיקוח על איכות הדירקטורים

גלעד קריב:  וכן, יש דירקטורים מצוינים מדימונה ומאשדוד וזה התפקיד של כולנו ובראש ובראשונה של הממשלה לדאוג שיהיו משם

גלעד קריב:  אבל מי שככה מציג את כל סיפור נבחרת הדירקטורים כאיזה שהוא ניסיון של איזה שהוא שר אוצר להגן על החברים שלו במקום לתקן את הקריסה שהייתה בחברות הממשלתיות

דוד ביטן: טוב קריב, אמרת קצר

משה פסל: אז אתה מסכים עם כל דברי השר, רק לא בא לך על השר

משה פסל:  מסכים עם כל מה שהוא אומר

גלעד קריב: לא, לא מסכים עם שום דבר, כי השר לא רוצה לתקן

גלעד קריב:  השר רוצה להחריב

גלעד קריב:  כמו שהם לא רוצים לתקן שום דבר במערכת המשפט

משה פסל: אבל הסכמת עם כל הדברים, עם כל הנתונים

גלעד קריב: לא

גלעד קריב:  אני בעד נבחרת דירקטורים

גלעד קריב:  אני רק בעד נבחרת דירקטורים שיש בה מנגנונים טובים לא לגיוון, אלא להעצמת אוכלוסיות מודרות

דוד ביטן: אתה יודע שאני צרוד ויש לי בעיה עם הקול, אז עזוב

דוד אמסלם: אני רק אספר לך שרק אני מיניתי חמישה חברי דירקטור מהעדה האתיופית

דוד אמסלם:  אני חושב שלפיד לא מינה אחד

גלעד קריב: אבל השר אמסלם, זה כרגע לא הדיון

דוד אמסלם: אני רק מראה את הצביעות שלך

גלעד קריב: הנה עכשיו עוד פעם אני צבוע

דוד אמסלם: תמיד עם כל דברי הרשע והבלע שלך

גלעד קריב: השר אמסלם, אין, אתה לא מסוגל להוציא משפט שאין בו תקיפה של אדם ולא של העניין

משה פסל: אבל זה בדיוק מה שעשית

משה פסל:  ישבתי פה, אמרת שאתה מסכים לגיוון

משה פסל:  מסכים לזה שצריך נבחרת דירקטורים יותר מגוונת

משה פסל:  העצמה של אוכלוסיות

משה פסל:  אבל אז אמרת אבל השר אמסלם עושה את זה, אז עזוב

גלעד קריב: לא, אתה רק שוכח דבר אחד: בעוד שיושב-הראש דיבר על איך משפרים את נושא נבחרת הדירקטורים

גלעד קריב:  תלך, בוא תך להקלטה מה אמר השר

גלעד קריב:  הוא רוצה לרמוס ולבטל את נבחרת הדירקטורים

גלעד קריב:  הכול בנבחרת הדירקטורים זה שחיתות של הצד השני

דוד ביטן: די כבר

דוד ביטן:  תקשיבו, הדיון סוטה לכיוון האם צריך נבחרת או לא צריך נבחרת

דוד ביטן:  אני לא רוצה לדון בזה עכשיו, עוד נדון בזה בעתיד אולי

דוד ביטן:  כרגע אני רוצה להוסיף לנבחרת הקיימת ולתקן את העיוותים הקיימים

גלעד קריב: מסכים איתך

דוד ביטן: אני רוצה כמה דברים

דוד ביטן:  ראיתי לפי דברי השר שיש תהליך שעשיתם אחרי הקול קורא

דוד אמסלם: אני מתכוון לעשות

דוד ביטן: אחרי הקול קורא ואחרי כל למה שמיניתם נבחרת הוספתם עליה עוד 120

דוד ביטן:  אז מה שאני מבקש, ועל זה אני אתעקש, אוקיי? שהנבחרת תגדל ויהיה תיקון עיוותים

דוד ביטן:  אפליה מתקנת

דוד ביטן:  שהפריפריה תקבל ייצוג נכון ומה שמגיע לה

דוד ביטן:  אף אחד שלא יספר לי שמאשדוד אין אנשים שיכולים להיות בנבחרת

דוד ביטן:  אוקיי? זה לא הגיוני שבאשדוד אין אף נציג בנבחרת הזאת, פשוט לא יכול להיות דבר כזה

דוד ביטן:  ואני מצפה מרשות החברות שתעשה תהליך שיעשה את התיקון הזה

דוד ביטן:  בלי קשר כרגע לכל הטיעונים האחרים

דוד ביטן:       קודם כל איך הגענו למצב הזה? למה המצב שבעצם אין נציגות? כמה אנשים הגישו מועמדויות וכמה אנשים נבחרו בסוף ואיך עשיתם את זה

דוד ביטן:  ואיך הוספתם עוד 120 איש אחרי שפרסתם קול קורא

דוד ביטן:  לפי איזה תהליך? ואת זה אני רוצה לדעת ואני רוצה שתגידו לי מה אתם מתכוונים לעשות בעניין הזה

דוד ביטן:  אתם לא צריכים לחכות לוועדה של הכנסת שתעשה את זה ותעלה את הנושא

דוד ביטן:  אתם צריכים לעשות את זה כפקידות בכירה, זה התפקיד שלכם

דוד ביטן:  אם אתם רואים שמה שנבחר זה לא תואם, זה לא בסדר, אז אתם צריכים לעשות את התיקון

דוד ביטן:  לא לחכות לי שאני אעלה נושא לדיון ולחברי הכנסת שיגיבו על העניין הזה

דוד ביטן:  זה התפקיד שלכם, אני מאוד מצטער להגיד לכם, בעניין הזה

דוד ביטן:  גם אתם, גם משרד המשפטים שבטעות לא הוזמן בעניין הזה

שלום דנינו: דוד, אני רוצה שתי הערות קצרות

דוד ביטן: אמרתם שאתם רוצים לדבר אחרי

שלום דנינו: נכון

שלום דנינו:  אבל אחרי ששמעתי את גלעד אני מבקש

דוד ביטן: אבל זה בדיוק העניין, שבגלל שהשר דיבר על זה שצריך לבטל את הנבחרת אתם עכשיו כולם מדברים רק על הנבחרת

שלום דנינו: אני לא אדבר על הנבחרת כנבחרת

שלום דנינו:  אני רוצה להגיד שני דברים בכל זאת בקצרה

שלום דנינו:  אחד לגלעד, היה חשוב לי לשמוע מה דודי אמסלם דיבר

שלום דנינו:  הוא הוסיף לי להבנה של העניין הזה, זה דבר אחד

שלום דנינו:  ואני שמחתי לשמוע אותו ולא צריך לאטום אוזניים

שלום דנינו:       הערה נוספת, כשאתה מדבר על החשיבות של המוביליות מה שהציג השר פה שהנבחרת הזאת שהוקמה באותה עת היא חסם בפני מוביליות

שלום דנינו:  כי היא נבחרה ממגזר מסוים והיא חוסמת את המוביליות הפוליטית שקורית פה

שלום דנינו:  זאת אומרת גם כאשר נבחרים אנשי ציבור מהפריפריה חוסמים אותם מלמנות חברים

שלום דנינו:  ואיך עושים את זה? בטריק הזה

יסמין פרידמן: חוסמים אותם למנות חברים? אתה שומע את עצמך?     

שלום דנינו: חוסמים אותם

שלום דנינו:  לפיד בוחר את החבר'ה שלו

יסמין פרידמן: בוחר אותם לאן? 20 שנים אתם בשלטון, בוחר אותם לאן?     

שלום דנינו: אני יכול לצעוק יותר חזק ממך

גלעד קריב: שלום, אנחנו רוצים דיון ענייני

שלום דנינו: נכון

שלום דנינו:  אז אם אתה רוצה לדבר על מוביליות אז היה חשוב מה שהשר אמר

גלעד קריב: זה לא מה שהשר אמר, זה מה שדוד אמר

גלעד קריב:  בוא נדבר על מוביליות חברתית

דוד ביטן: בבקשה

דוד ביטן:  כל אחד יציג את עצמו

נועה קיסר: בוקר טוב

נועה קיסר:  נועה קיסר, סגנית מנהל רשות החברות, אחראית על יחידת הדירקטורים

נועה קיסר:  קודם כל אני מצטרפת לנתונים שהצגת, הם נתונים מדויקים, הם נתונים נכונים

דוד ביטן: קיבלתי את זה מראש המטה של השר

נועה קיסר: אבל אני רוצה להרחיב טיפה את המסכת של הנתונים

נועה קיסר:  קודם כל, כשהרשות יצאה לנבחרת 2022 נעשתה פעילות מאוד משמעותית כדי להגדיל את היצע המועמדים

נועה קיסר:  כלומר להגדיל את היקף ההגשות של אנשים שבכלל מגישים מועמדות

נועה קיסר:  אנחנו לא יכולים להכניס לנבחרת מי שלא הגיש מועמדות, זה נראה לי מובן מאליו

נועה קיסר:  ולכן עשינו פעילות מאוד משמעותית יחד עם המשרד לשוויון חברתי

דוד ביטן: כמה הגישו מועמדות?     

נועה קיסר: הגישו 12,000 אנשים

דוד ביטן: ושם לא היה אף אחד מבאר שבע?     

נועה קיסר: לא

נועה קיסר:  אני אגיד לך משהו על באר שבע

נועה קיסר:  מבין המועמדים, אני יכולה להגיד לצורך העניין מהחברה הערבית, אם בנבחרת הקודמת הגישו 330 אנשים, בנבחרת הנוכחית כבר הגישו 600 אנשים

נועה קיסר:  כלומר המאמצים שלנו נשאו פרי

נועה קיסר:  הצלחנו לייצר יותר הגשות מאוכלוסיות הגיוון

נועה קיסר:  ומשהו חשוב על הפריפריה

דוד ביטן: אולי תשאלי את עצמך למה אנשים לא רוצים להגיש מועמדות

דוד ביטן:  לא מאמינים במערכת כנראה

דוד ביטן:  זה המצב

שלום דנינו: מה זה אחריות?      

משה פסל: זו אחריות גדולה מאוד

שלום דנינו: רק מי שמתל אביב

שלום דנינו:  מי שמבאר שבע אין לו אחריות

מוטי וקנין: לא, לא, התכוונתי זו אחריות לקחת על עצמך

שלום דנינו: בוודאי זו אחריות

שלום דנינו:  אבל מה, אנשים בבאר שבע אמרו אנחנו לא רוצים את האחריות

גלעד קריב: זה לא מה שהוא אמר, די, נו ברצינות

שלום דנינו: איזה שטויות

יסמין פרידמן: מה זה הצד השני?     

דוד ביטן: אתה של רשות החברות?      

מוטי וקנין: לא

דוד ביטן: אז למה אתה מעיר הערות, אני לא מבין

דוד ביטן:  עכשיו זו זכותם להציג את הדברים

דוד ביטן:  כל אחד בא, חושב שהוא משהו או מה, לא הבנתי

דוד ביטן:  מילא, חברי כנסת אין לי ברירה, שר אין לי ברירה, אני חייב לשמוע אותם

דוד ביטן:  אבל אתם באתם כאורחים להגיד כמה דברים ואתם מפריעים לכולם

דוד ביטן:  כל אחד נהיה מומחה

דוד ביטן:  זה לקבלת החלטות, אתה, מה העניין הזה?      

משה פסל: האם יש לך השערה?     

נועה קיסר: לא, אין לנו השערות

משה פסל: יכול להיות שהגישו פחות גם בערים האלה בפריפריה?      

שלום דנינו: מאוד סלקטיבי

דוד ביטן: בסדר, אין בעיה, תקבלי את הזמן שלך, אין לך מה לדאוג

דוד ביטן:  אנחנו לא נסיים היום, נמשיך בישיבה אחרת

נועה קיסר: אני אביא לדוגמה גם את יוצאי הקהילה האתיופית, שנבחרת הקודמת הגישו 27 מועמדים והפעם הגישו 81 מועמדים

נועה קיסר:  כלומר הצלחנו לייצר גידול משמעותי בהיקף ההגשות

גלעד קריב: אבל זה האוכלוסיות שמנויות בחוק

נועה קיסר: זהו

גלעד קריב: ופה מדברים על אוכלוסיות שלא מוזכרת ספציפית בחוק

נועה קיסר: זה מה שאני רוצה להגיד

דוד ביטן: זה תלוי בהם, הם צריכים לעשות את זה

גלעד קריב: השאלה מה המאמצים שאתם עושים אל מול הפריפריה הגיאוגרפית והסוציו-אקונומית

נועה קיסר: אני צריכה להסביר משהו, חה"כ קריב, אני אסביר

נועה קיסר:  אנחנו עובדים בתוך מסגרת נורמטיבית, חוקית

נועה קיסר:  דרך אגב, יחד עם משרד המשפטים

דוד ביטן: מה זה חוקית? נורמטיבית זה אתם קובעים, החוקית זה משהו אחר

נועה קיסר: לא, המסגרת החוקית

נועה קיסר:  החוק קובע מהן אוכלוסיות הגיוון

דוד ביטן: אז מה החוק אומר?     

נועה קיסר: חרדים, ערבים

דוד ביטן: החוק הזכיר חרדים, בסדר, כי זה

דוד ביטן:  תראי, בואי, שמעת את קריב

דוד ביטן:  זה שבחוק כתוב שצריך חרדים אחוז מסוים זה לא אומר שאתם לא רואים מול העיניים שבעצם הפריפריה לא קיבלה ייצוג

שלום דנינו: ואני בטוח שלשון החוק מדברת שזה המינימום

דוד ביטן: מה העניין הזה? צריך לקבוע בחוק? זה בדיוק התפקיד שלכם, עם כל הכבוד

דוד ביטן:  את אחראית על זה? זה התפקיד שלך

דוד ביטן:  את צריכה לדאוג

דוד ביטן:  ואם את רואה שאין אז תעצרי את הנבחרת ותעשי תהליך נוסף לפני שאת ממנה את הנבחרת

דוד ביטן:  מה זה הדבר הזה? אני לא מבין

דוד ביטן:  מה, אתם לא רואים? אני מזכיר לך את דוח מבקר המדינה, אמרו לי שהוא נתן התייחסות לעניין של הפסיכולוגיה

דוד ביטן:  אתם עושים איזה שהיא בדיקה פסיכולוגית גם, שיחה טלפונית, שנציג של רשות החברות יושב ליד הפסיכולוג ושומע את השאלות ובעצם מנתב את הפסיכולוג מה להחליט

נועה קיסר: לא, זה לא מה שקורה

דוד ביטן: נו, מה כתוב? זה מה שאמרו לי

דוד ביטן:  זה נכון או לא?     

נועה קיסר: זה לא נכון

דוד ביטן: שהפסקתם עם זה כבר

דוד ביטן:  אבל למה צריך פסיכולוג? מה, זה קורס טיס? בקורס טיס אני מבין, יש את הנושא הזה

דוד ביטן:  אבל מה זה שייך לדירקטור?     

נועה קיסר: כבוד יושב-הראש, זה חלק מתהליך המיון

יסמין פרידמן: אבל היום כמעט לכל תפקיד הכי בסיסי יש

דוד ביטן: לא, אין בעיה

דוד ביטן:  אם את שולחת אותם לחברה שהם בודקים אין בעיה

דוד ביטן:  אבל פה מדובר בשיחה, זה לא שונה, פה מדובר על שיחה טלפונית שפסיכולוג שואל ארבע שאלות ולפי זה הוא קובע אם הוא יכול להיות דירקטור או לא יכול להיות דירקטור?      

יסמין פרידמן: אני לא חושבת שהפסיכולוג קובע

יסמין פרידמן:  אני חושבת שזה מגוון, זה תהליך מאוד ארוך

שלום דנינו: אני לא ידעתי

שלום דנינו:  אני לא ידעתי על הגיחוך הזה

דוד ביטן: תסתכל על מבקר המדינה, דוח מבקר המדינה בעניין הזה

שלום דנינו: פשוט לא יאומן

דוד ביטן: מה זה שייך? כשאת ממנה מישהו למנכ"ל את שולחת אותו לחברת השמה, עושים לו יום שלם או יום וחצי עם עוד אנשים

דוד ביטן:  זה משהו אחר

דוד ביטן:  פה מה? שיחת טלפון עם ארבע שאלות? לפי זה הפסיכולוג קובע אם הוא ראוי או לא? באמת, נו

יסמין פרידמן: אני לא מכירה

גלעד קריב: מזכיר את איך שמחלקים נשק

דוד ביטן: יש את דוח מבקר המדינה, מה כתוב שם?     

נועה קיסר: אני מכירה את דוח מבקר המדינה

דוד ביטן: אני אמרו לי את זה אתמול

דוד ביטן:  ולא השר אמר לי את זה, אמרו לי את זה אנשים אחרים

נועה קיסר: זה לא ארבע שאלות טלפוניות

נועה קיסר:  זה ריאיון שנעשה בזום במשך חצי שעה

דוד ביטן: בטלפון

דוד ביטן:  אז בטלפון הוא יכול לעשות את זה? מה צריך פסיכולוג פה? אני לא מבין בשביל מה צריך פסיכולוג

נועה קיסר: זה חלק מהליך המיון, מתרשמים מהאדם, פוגשים את האדם גם בזום

דוד ביטן: אז זה בדיוק התהליך שבו אתם מוציאים אנשים

דוד ביטן:  הם מגישים מועמדות 12,000 וחלק גדול מורדים במסגרת של הפסיכולוג

שלום דנינו: עכשיו קיבלת תשובה למה אין מהפריפריה

יסמין פרידמן: כי הפסיכולוג קובע שמהפריפריה לא רוצים?     

שלום דנינו: עכשיו בדיוק ברור למה לא

נועה קיסר: אני רוצה להמשיך

יסמין פרידמן: עלית אל זה, שלום

גלעד קריב: אולי צריך להכניס לתוך חוק החברות אוכלוסיות נוספות על פי הפרמטר הגיאוגרפיה של האשכולות החברתיות

דוד ביטן: למה צריך לתקן את החוק? הם יכולים לעשות את זה לבד

גלעד קריב: אבל דוד, עובדה שברגע שהכניסו לחוק ארבע אוכלוסיות מובחנות: עולים, חרדים, ערבים

דוד ביטן: באחוזים מאוד נמוכים

גלעד קריב: בסדר

גלעד קריב:  אבל לפחות זה הטיל חובה סטטוטורית להתחיל פעולה

גלעד קריב:  יכול להיות שאנחנו בעיקרון של לתקן ולשפר ולא זה

גלעד קריב:  בואו נחשוב בדיוק על הסיפור הזה

משה פסל: לך יש השערה למה המצב הוא כזה?      

נועה קיסר: לא

משה פסל: את לא יודעת להגיד למה זה התוצאה?     

גלעד קריב: למה בכל חברה יש לצערנו שיקוף של פערים חברתיים והנצחה של פערים וחסמים על מוביליות

גלעד קריב:  חברים, בואו, לא הכול קשור בשנאות

גלעד קריב:  בכל חברה

יסמין פרידמן: שבוע שעבר היה על זה דיון בוועדת ביקורת המדינה ודיברנו על זה

גלעד קריב: חברים, ברורים הבאים לצד הסוציאל-דמוקרטי שבו מבינים שהממשלה צריכה להיות מעורבת בטיפול בפערים, בהבטחת מוביליות חברתית

דוד ביטן: בסדר, אבל אין את זה

דוד ביטן:  אין את זה

גלעד קריב: לא הכול זה השוק החופשי

גלעד קריב:  ברוכים הבאים חברים

משה פסל: שמע, לפי איך שאתה מדבר אולי השר ייקח אותך פרויקטור לעניין

גלעד קריב: היום אתם כבר עמוק בהסתדרות

גלעד קריב:  מי יודע, אולי תתחילו לשיר את האינטרנציונל עוד כמה חודשים

דוד ביטן: תכף, ההסתדרות גם ביקשה לדבר

גלית וידרמן: חה"כ קריב, אז קודם כל אנחנו מודים לך על ההצעה

גלית וידרמן:  כי באמת על פי המדיניות גם שהשר הנחה אותנו אנחנו עומדים להוסיף עוד אוכלוסיות

שלום דנינו: עדיף שהפסיכולוג יהיה מהפריפריה

דוד ביטן: אתה מוביל אותי לתיקון החוק

דוד ביטן:  אני לא חושב שצריך לתקן את החוק

שלום דנינו: לא מהרצליה, אני מנחש שהוא משם

דוד ביטן: אני לא חושב שצריך לתקן את החוק

דוד ביטן:  אני חושב שזאת הסמכות שלהם לעשות את זה

דוד ביטן:  ואני רוצה שתגידו לי איך אתם מתכוונים לעשות את זה בלי תיקון החוק כרגע

דוד ביטן:  בשביל לתקן את החוק אני לא צריך אתכם, אני יכול לעשות את זה לבד, עם כל הכבוד

דוד ביטן:  אבל אתם, אתם הפקידות הבכירה

דוד ביטן:  תגידו לי קודם כל אם אתם מסכימים למה שאני מבקש, להגדיל את הנבחרת באופן כזה גם ללא בחירה של נבחרת חדשה

דוד ביטן:  לעשות הגדלה ולהכפיל אותה

דוד ביטן:  אני מבחינתי להכפיל אותה

דוד ביטן:  אבל תגידו לי איך אתם עושים את זה בלי לתקן את החוק, זה הכול

דוד ביטן:  בלי לתקן את החוק

משה פסל: יושב-הראש, אנחנו לא נותנים להם אבל לענות

משה פסל:  בואו ניתן להם

גלית וידרמן: רגע, אבל בואו נסביר

גלית וידרמן:  יש החלטת ממשלה שמתייחסת לנושא של הפריפריה

שלום דנינו: מה התפקיד שלך ברשות?     

גלית וידרמן: אני סגנית מנהל הרשות

גלית וידרמן:  אני אחראית על הנושאים של אסטרטגיה, הון אנושי ושכר ברשות

גלית וידרמן:  גלית וידרמן

גלית וידרמן:  אנחנו מתכוונים כרגע לעשות בעצם שני קורסים שמתייחסים בעצם לנושא של דירקטורים

גלית וידרמן:  קורס אחד בעצם שהוא מתייחס לאוכלוסייה ייעודית של דירקטורים בפריפריה והשני שהוא מתייחס לנושא של אוכלוסיות הגיוון

גלית וידרמן:  כאשר המטרה היא באמת לפנות באופן ייעודי ולעשות outreach לאוכלוסיות האלה

גלית וידרמן:  כשאנחנו בעצם בפעם הראשונה ברשות החברות - - -     

דוד ביטן: אוכלוסיית הגיוון זו אוכלוסייה מיוחדת

דוד ביטן:  אני לא מדבר על זה

גלית וידרמן: לא, לא, אבל בפעם הראשונה גם לפנות לאוכלוסייה בפריפריה באשכולות סוציו-אקונומיים 1 עד 4

דוד אמסלם: אנחנו מתכוונים לפתוח שני קורסים כרגע, גם בצפון וגם בדרום, על מנת שזה בעצם ייתן תשובה או לפחות להעביר להם קורס דירקטורים לאותם אנשים

דוד ביטן: ואז מה? נגיד עברו קורס דירקטורים

דוד ביטן:  אז יהיה לו קדימות מול אחרים שלא עברו?     

דוד אמסלם: אני אסביר את זה

דוד ביטן: אתם תכניסו אותם לנבחרת?      

דוד אמסלם: דוד, תקבל תשובה

דוד ביטן: לא, אבל בסדר

דוד ביטן:  עשית

דוד ביטן:  הוא נכנס אחר כך לנבחרת באופן אוטומטי, מה?     

דוד אמסלם: יש כאן תהליך קצת יותר רחב ועמוק מעבר לסיפור הזה

דוד אמסלם:  אנחנו מתכוונים, דרך אגב, גם לשלב אותם כצוערים בתוך חברות על מנת שירכשו את הניסיון ולאחר מכן אנחנו ניתן לזה גם קריטריונים

דוד אמסלם:  צריך להבין, הגדלת הנבחרת זה לא שלהם, הם פקידים

דוד אמסלם:  אומרים להם 100 זה 100

שלום דנינו: אז מי אומר 1,000?     

דוד אמסלם: זה השרים

דוד אמסלם:  צריך להבין, לפיד החליט מה גודל הנבחרת

דוד ביטן: כל הכבוד שאתם עושים קורס דירקטורים

דוד ביטן:  אבל מה זה שייך? זה עוזר, זה כלי

דוד ביטן:  יש הרבה מאוד אנשים בפריפריה שיכולים להיות דירקטורים בנבחרת גם בלי לעבור קורס

דוד אמסלם: אני אסביר

דוד אמסלם:  אני רוצה להנגיש את זה

דוד אמסלם:  אני מבחינתי את רשות החברות להתחיל לעשות את שני הקורסים האלה, קודם כל צפון, דרום, כדי שבעצם יהיו אנשים שיהיו בקורס הדירקטורים, ישתתפו, יהיו צוערים במשך שנה

שלום דנינו: תסלח לי דודו, אבל זה לא פותר לנו את הבעיה

דוד אמסלם: תן לי עד הסוף, שלום

יסמין פרידמן: זה כן, כי יהיה להם אומץ לגשת

שלום דנינו: הם לא צריכים שום קורס

דוד ביטן: תגידי לי, אלה מרמת השרון עברו קורס? נו, באמת, בחייך

דוד ביטן:  זה טוב מאוד, אבל זה לא מספיק

יסמין פרידמן: לא אמרתי שזה מספיק, אמרתי שאני בעד מה שהוא מציע

דוד אמסלם: אני אומר זה צעד קטן, איך אמר?      

שלום דנינו: צעד קטן לזה, צעד גדול לאנושות

דוד אמסלם: לכן אני אומר, זה צעד ראשוני בכלים שיש לי כרגע לעשות

דוד אמסלם:  אני קובע, אני מתכוון לשנות את חוק הדירקטורים ואני אסביר מדוע

דוד אמסלם:  הדירקטורים, דרך אגב, ממונים על ידי שרים

דוד אמסלם:  אם זה היה משרה רגילה, שיפרסמו מכרז בנציבות שירות המדינה, כמו כל מכרז במדינה

דוד אמסלם:  רבותיי, פה נשללת הסמכות של השרים

דוד אמסלם:  עכשיו, מה האבסורד? יש ועדה בראשות שופטת, היא לא רואה את המועמדים, היא לא מדברת איתם אפילו

דוד אמסלם:  היא רואה נייר

דוד אמסלם:  כל ההליך לטעמי, דרך אגב, את הוועדה הזאת צריך לחזק ואת החוק צריך לחזק בנושא של הקריטריונים

דוד אמסלם:  אבל בוודאי ובוודאי לא קם איזה פקיד ומחליט מה הוא רוצה

דוד אמסלם:  לכן אני טובת עם ישראל חשובה לי לא פחות מכל אלה בשמאל

דוד אמסלם:  ולכן אני גדלתי במדינה, אני מכיר את כל העיוותים, אני מבין גם למה הגענו לאן שהגענו

דוד אמסלם:  ובמשמרת שלי זה לא יקרה

דוד אמסלם:  זהו, פשוט מאוד

דוד אמסלם:  וכרגע אנחנו עושים השתדלות לתקן דברים קטנים במה שאנחנו יכולים

שלום דנינו: זה באמת קטן

דוד אמסלם: ומי קבע את המספר, אני אומר לך זה משרד המשפטים

דוד אמסלם:  ואם הוא היה קובע 600, אז 600

דוד אמסלם:  ואם הוא היה קובע רק 1

דוד אמסלם: 80 מטר, 1

דוד אמסלם: 80 מטר

דוד ביטן: מי קבע את המספר שרק 1,400 או 1,200? נבחרו 1,200, הוספתם עוד 150

דוד ביטן:  מי קובע את המספר?     

נועה קיסר: אני אסביר

דוד ביטן: בואי תסבירי לנו את התהליך

נועה קיסר: אני אסביר

נועה קיסר:  המספר נקבע כמפתח של מספר המקומות הפנויים ומספר המועמדים

נועה קיסר:  כלומר אם בהתחלה דיברנו על 1,200 כשיש בערך 400 מקומות של דירקטורים, של נבחרי ציבור

נועה קיסר:  אז המפתח נותן לך אפשרות של 1 ל-3

נועה קיסר:  400, 1,200

נועה קיסר:  שהמספר הזה הוא לא קדוש, אפשר לשנות את המספר

דוד ביטן: מה הבעיה שזה יהיה 2,000 ותבחרו אחד מ-2,000

נועה קיסר: אין שום בעיה

דוד אמסלם: כמה דירקטורים יש סך הכול פוטנציאל הדירקטורים במדינת ישראל בחברות?     

נועה קיסר: נבחרי ציבור, לא עובדי מדינה

דוד אמסלם: אני מדבר על נבחרי הציבור

נועה קיסר: נבחרי הציבור כ-400

דוד ביטן: בסדר, אז אם יהיה 2,000 תבחרו אחד מה-2,000

נועה קיסר: אני רוצה גם להסביר משהו איך ה-1,200 הפך ל-1,400

נועה קיסר:  חשוב לי להסביר גם את זה

נועה קיסר:  כשסיימנו את הנבחרת והגענו ל-1,200 אנשים קיבלנו מתוך אותם 12,000 שהגישו מועמדות קיבלנו ערעורים

נועה קיסר:  כלומר אנשים ערערו למה לא נכנסתי, ביקשו עיון מחדש בפרטים

נועה קיסר:  והייתה ועדת חריגים שבחנה את הערעורים האלה, והיא זו בראשות שופט בדימוס גם, והיא זו שהכניסה

נועה קיסר:  זה לא היה מטעם השרים, זה לא עניין פוליטי

נועה קיסר:  זה היה עניין נטו מקצועי של בחינה

דוד ביטן: מי שנכנס רק אלו שהגישו מועמדות ולא נכנסו?     

נועה קיסר: כן

נועה קיסר:  זה מתוך 12,000 המקוריים שהגישו מועמדות

נועה קיסר:  זה חשוב לדייק פה את הנתונים

נועה קיסר:  וכך הגענו ל-1,400

גלעד קריב: אפשר לשאול אותם שאלה?     

דוד ביטן: כן, תשאל

דוד ביטן:  אבל שאלה, לא נאום

גלעד קריב: עוד שאלה בנושא הזה

גלעד קריב:  במצב הנתון, עשיתם תהליך

גלעד קריב:  אני חושב שהתהליך של הנבחרת כעיקרון הוא מאוד חשוב

גלעד קריב:  עשיתם תהליך וישנה איזה שהיא תוצאה

גלעד קריב:  התוצאה הזאת יש בה, זה בעיניי לא עיוות, אבל יש בה שיקוף חשוב של קהלים

גלעד קריב:  השאלה מה מונע היום מאותו מנגנון שקשור במועמדים שניגשים

גלעד קריב:  לבוא ולומר אנחנו היום רואים איזה שהיא בעיה בהרכב הרשימה, בייצוג חסר

גלעד קריב:  ולגשת לתהליך של הרחבה מידתית של הנבחרת, עם אותם קריטריונים מקצועיים, אבל עם מאמץ מיוחד להגדיל אותה כדי לתת יותר ייצוג לפריפריה וליישובים שהמדרג הסוציו-אקונומי שלהם נמוך

נועה קיסר: אני אסביר

נועה קיסר:  אין עם זה בעיה

נועה קיסר:  המשמעות היא לא לפתוח את הנבחרת הנוכחית

שלום דנינו: להכפיל, להכפיל אותה לפחות

גלעד קריב: זה מה שיושב-הראש אמר

גלעד קריב:  אבל לא סתם להכפיל במספר

דוד ביטן: לא, לתקן את הפריפריה בפנים

דוד ביטן:  ברור

נועה קיסר: אני רוצה להתייחס לזה

דוד ביטן: תקשיבי, בואי נמקד את הדיון, בסדר? אנחנו מעוניינים בהגדלת הנבחרת

דוד ביטן:  נשאיר, הנבחרת הקיימת היא קיימת, אני לא אתווכח על זה עכשיו

דוד ביטן:  להגדיל אותה

דוד ביטן:  אני חושב שצריך להכפיל אותה ואני לא רואה בעיה ששר שהוא צריך לבחור ולהביא לוועדה דירקטוריון אז הוא בוחר מתוך 2,000

דוד ביטן:  הוא לא חייב לבחור מתוך 1,400

דוד ביטן:  בסדר? אני לא רואה בעיה

דוד ביטן:  השאלה מבחינה משפטית, מנהלתית וזה, איך אתם עושים את זה גם בלי לתקן את החוק

דוד ביטן:  אני לא מוכן, אני אומר

נועה קיסר: לא צריך לתקן את החוק

דוד ביטן: לא צריך לחכות לחוק

דוד אמסלם: אין חוק של מספרים

דוד אמסלם:  השרים זה הדבר הכי מיותר פה, אתה לא הבנת?     

דוד ביטן: אני מבקש מהשר ומרשות החברות להוביל מתווה מהיר שבו אנחנו נגדיל את מספר הדירקטורים

דוד ביטן:  אבל לא סתם נגדיל, בשים לב לעניין

דוד ביטן:  אחרת אם יבוא לי עוד פעם 40 מרמת השרון תוספת לא עשיתי כלום

יסמין פרידמן: דיברנו על זה שבוע שעבר

דוד ביטן: אני צריך לשנות את העניין הזה

דוד ביטן:  את זה אני צריך שתשימו לנו מתווה

דוד ביטן:  כמה זמן ייקח לכם לשבת על זה ולבוא אליי עם תוכנית? כמה זמן?     

נועה קיסר: אני רוצה להגיד משפט קודם, לפני כמה זמן

נועה קיסר:  הדבר הזה קרה ב-2014 ו-2015

נועה קיסר:  ב-2014 הייתה נבחרת

נועה קיסר:  שנה אחרי זה עשו עוד נבחרת בלי לבטל את הקודמת, פשוט הוסיפו

משה פסל: אבל גיוונו את הנבחרת שהוסיפו?     

שלום דנינו: אנחנו מסכימים איתך, אז בואו נכפיל

משה פסל: יש לי שאלה, בשנה האחרונה גיוונתם את הנבחרת?     

דוד ביטן: כמה זמן מתווה להגדלה בתנאים האלה?     

נועה קיסר: כבוד יושב-הראש זה לוקח חודשים

נועה קיסר:  זה תהליך שלוקח חודשים

דוד ביטן: לא, זה לא צריך לקחת חודשים

נועה קיסר: זה תהליך שלוקח חודשים

דוד ביטן: אני לא מסכים שזה ייקח חודשים, חבל לכם על הזמן

גלית וידרמן: זה יצריך מיון וסינון

דוד ביטן: אני צריך מתווה מהיר, מהיר מאוד

יסמין פרידמן: אני יכולה זכות דיבור?      

דוד אמסלם: אני רק אענה ליושב-הראש

דוד אמסלם:  תראה, זה בדיוק המדיניות שלי

דוד אמסלם:  שאני צריך להיכנס לעניין ואני צריך לקבל שתי החלטות:: החלטה אחת זה לשנות את כל חוק הדירקטור, את כל חוק החברות

דוד אמסלם:  יש שם הרבה שינויים שצריך לעשות ובתוך זה גם זה

דוד אמסלם:  כרגע אני כשלב ביניים אני אשב עם רשות החברות, יש לזה משמעויות גם של זמן, גם תקציב

דוד אמסלם:  ואני אקבע את המדיניות שלי במספר ונתקדם

דוד ביטן: אין בעיה, אבל אני צריך תשובה מתי

שלום דנינו: דודי, אי אפשר לפתור את זה בקורס צוערים של איזה כיתה

שלום דנינו:  צריך להכפיל את המספר

ששון גואטה: צריך לבטל את הנבחרת, לא להכפיל שום מספר

ששון גואטה:  אפשר לעשות קריטריונים

יסמין פרידמן: מה יש לבטל את הנבחרת? על מה?      

גלעד קריב: נחזור לדוחות מבקר המדינה

גלעד קריב:  בטח, אנחנו יודעים מה אתם רוצים

דוד אמסלם: מה אנחנו רוצים?     

ששון גואטה: היחידים שהבטיחו למנות זה הממשלה הקודמת

יסמין פרידמן: אבל זה אפילו לא מה שהשר אומר, מה אתה מקשקש

יסמין פרידמן:  אפילו השר לא אומר את זה

יסמין פרידמן:  מה אתה אומר?     

דוד אמסלם: אני אתן לך תשובה

דוד ביטן: לא, לא, אבל עזוב, כל פעם אנחנו מתווכחים

דוד אמסלם: לא, אני רוצה לתת תשובה לרב הרפורמי

דוד אמסלם:  אנחנו נקבע בגלל שאנחנו הממשלה

גלעד קריב: בסדר גמור

דוד אמסלם: אתה לא מתבייש להגיד לנו את זה?     

גלעד קריב: א', ממך אני לא מתבייש

דוד אמסלם: מי אתה? אתה רוצה לקבוע? כשישבת פה העפת את כולם כמו איזה - - -     

גלעד קריב: ממך אני לא מתבייש

גלעד קריב:  על מה אתה מדבר? מי העיף? אתה לא יודע על מה שאתה מדבר, כהרגלך

גלעד קריב:  אתה אדם חדור שנאה

גלעד קריב:  אם הייתה ועדה אחת שבה היה ייצוג הוגן לקואליציה ואופוזיציה זה ועדת חוקה, הוא יודע

גלעד קריב:  כי הוא טרח להגיע

גלעד קריב:  אתה לא טרחת להגיע לשום ועדה

גלעד קריב:  קיבלת משכורת באותה שנה ורבע ולא הגעת לישיבת ועדה אחת

גלעד קריב:  מה אתה מקשקש? אתה לא מסוגל לפתוח את הפה בלי להוציא דברי שנאה והסתה

גלעד קריב:  ואתה רוצה למנות דירקטורים, אז תמנה דירקטורים

גלעד קריב:  תמנה דירקטורים

גלעד קריב:  אתם רוצים לחזור למינויים פוליטיים

דוד אמסלם: הכנסת זה אתה, אתה

גלעד קריב: זה מה שמעניין אותך

גלעד קריב:  אותך מעניין לא לתקן

דוד אמסלם: רק אותך מעניין

גלעד קריב: לא לתקן את מערכת המשפט, לא את נבחרת הדירקטורים

גלעד קריב:  D9 לסלול את הדרך לשחיתויות שלך

דוד ביטן: קריב, מספיק

ששון גואטה: הממשלה הקודמת עשתה את כל המינויים

גלעד קריב: שמענו, שמענו

דוד ביטן: אל תנצל את זה שיש לי בעיה

גלעד קריב: תמנה, תעשה כבר משהו

גלעד קריב:  תעשה

גלעד קריב:  תעביר רפורמה של תיקון, לא של הרס

דוד ביטן: יש לי בעיה צרידות

דוד אמסלם: אתה רק אמרת שאני רוצה להעביר את השחיתויות שלי

גלעד קריב: מה לעשות?     

דוד אמסלם: אתה איש מושחת

גלעד קריב: שמעתי, שמעתי אותך

גלעד קריב:  שמענו אותך

דוד אמסלם: אתה איש בושה

דוד אמסלם:  אתה איש כוחני אלים

גלעד קריב: שמענו אותך

דוד אמסלם: אתה מכונת רעל

גלעד קריב: אני, אני

גלעד קריב:  בוא נבדוק בציבור

גלעד קריב:  בוא נסתכל בפרוטוקולים אם השר המקשר בין הממשלה לכנסת פעם אחת עולה לבמה ומדבר בהיגיון ובענייניות

גלעד קריב:  אתה מדבר

גלעד קריב:  ראש מכונת הרעל

שלום דנינו: חברים, בוקר טוב

גלעד קריב: לא, נגמר

גלעד קריב:  אתה רגיל לזה שלא עונים לך

גלעד קריב:  לא אצלי

שלום דנינו: גלעד, בבקשה

גלעד קריב: אתה רגיל לזה שאתה עולה לדוכן, פשוט מטיל רפש ורעל ולא עונים לך

גלעד קריב:  אז לא אצלי, אני אענה לך

שלום דנינו: גלעד, בבקשה

גלעד קריב: אני אענה לך

דוד ביטן: אמרתי לכם, אני לא יכול להרים את קולי

דוד ביטן:  אז בשביל מה אתם, ואתם מפריעים ליסמין לדבר

גלעד קריב: אני מתנצל

דוד ביטן: אז מספיק כבר עם זה

דוד ביטן:  כן, יסמין

יסמין פרידמן: תודה

יסמין פרידמן:  אז קודם כל, בשבוע שעבר נפגשנו בוועדה לביקורת המדינה ועברנו על דוח מבקר המדינה של רשות החברות

יסמין פרידמן:  ודיברנו על כך שאין מספיק נציגות וביקשנו את כל הנתונים כדי להבין

יסמין פרידמן:  אני תהיתי האם יש בעיה גם עם הפרסום בפריפריות או פרסום בכלל, מספיק פרסום כדי שייגשו מכל חלקי הארץ ומכל הפריפריה הגיאוגרפית

יסמין פרידמן:  זאת אומרת שאנחנו הצבענו על הלקונה הזאת כבר בשבוע שעבר דיברנו על זה

דוד ביטן: אבל אפשר לשאול כמה מתוך ה-12,000 שהגישו מועמדות היו מהפריפריה

דוד ביטן:  כמה היו?     

נועה קיסר: אין לנו את הנתון

גלעד קריב: זה הנתון הכי חשוב בדיון

דוד ביטן: זה נתון חשוב

דוד ביטן:  כמה היו וכמה נבחרו

יסמין פרידמן: בדיוק

יסמין פרידמן:  כי לדעתי הבעיה, אדוני יושב-הראש הוועדה

גלית וידרמן: נבחרו 35

גלעד קריב: מהפריפריה הגיאוגרפית

גלית וידרמן: מתוך ה-1,400

יסמין פרידמן: זה לא תקין

דוד ביטן: כמה מועמדים היו? כמה הגישו בקשה להיות דירקטורים<     

גלעד קריב: דוד, זה נתון מאוד מטריד

דוד ביטן: חבר'ה, אני אגיד לכם את האמת

ששון גואטה: את שומעת?     

יסמין פרידמן: אני מעלה את זה ואתה אומר לי את שומעת?      

דוד ביטן: אני מתבייש שזה המצב

גלעד קריב: כולנו צריכים

דוד ביטן: אנחנו פעילים המון שנים בתחומים החברתיים

דוד ביטן:  מעולם לא חשבתי שנגיע למצב הזה שאנחנו צריכים להתווכח באמת שבבאר שבע, אשדוד, שדרות וכו' יהיו נציגים שייבחרו

דוד ביטן:  אני מתבייש במצב הזה

דוד ביטן:  אני לא חושב שאתם כרשות החברות, שאתם עושים נבחרת, אתם לא רואים את זה מול העיניים? אתם לא רואים שזה המצב? אתם לא פועלים לתקן לבד?     

יסמין פרידמן: אדוני יושב-הראש הוועדה

ששון גואטה: מי יושב בוועדה שבוחרת את הנבחרת?      

דוד ביטן: אתם מחכים שאני אביא את זה לדיון? אתם צריכים את השר שיביא את זה? זה התפקיד שלכם, אני מאוד מצטער

יסמין פרידמן: אני יכולה להמשיך שנייה?     

דוד ביטן: כן

יסמין פרידמן: לכן ברגע שיהיה לנו את הנתון האם ניגשו בכלל מהפריפריה אנחנו נבין גם איפה שורש הבעיה

דוד ביטן: הם יביאו את זה, אני אתן את זה לח"כים

יסמין פרידמן: כי לדעתי אחת הבעיות היא לאן זה מגיע והפרסום

יסמין פרידמן:  ושאנשים יידעו שבכלל יש מיונים לנבחרת וצריך לבדוק את זה

יסמין פרידמן:  עכשיו יש שני דברים שחשובים לי

יסמין פרידמן:  יש עובדות שלא ניתן להתווכח איתן, והעובדות הן כאלה: ב-2012 רשות החברות הייתה בהפסד, אל תתפסו אותי על המספר, אבל לדעתי כ-680 מיליון שקלים

יסמין פרידמן:  קמה נבחרת הדירקטורים

יסמין פרידמן:  כן תקינה, לא תקינה, היא קמה

יסמין פרידמן:  דרושים בה שיפורים, אני מסכימה בהחלט

יסמין פרידמן:  אבל ברגע שקמה נבחרת הדירקטורים ב-2015 רשות החברות עברה לפלוס של מיליארדים

יסמין פרידמן:  ואלו עובדות שלא ניתן להתווכח איתן

יסמין פרידמן:  זה כספים של הציבור שאנחנו זקוקים לו

משה פסל: זה עובדה אבל שהיא לא - - -     

ששון גואטה: זה לא נכון גם בעובדות

יסמין פרידמן: רגע, אל תפריעו לי

יסמין פרידמן:  אני השתדלתי לא להפריע לכם כשביקשו ממני

יסמין פרידמן:  עכשיו, אף אחד מהגברברים פה לא הזכיר את אחת הלקונות הכי גדולות, שרק 5% מיושבות ראש הדירקטוריונים הן נשים

יסמין פרידמן:  זה לא מפריע לכם? לא, כי אף אחד לא דיבר על זה

דוד ביטן: לא, אני אמרתי לפי אזורים

דוד ביטן:  לא דיברתי על נשים וגברים

גלית וידרמן: אני רק אומר שזה גם יעד שאנחנו מציבים לחברות

יסמין פרידמן: אני יודעת, כי דיברנו על זה בוועדה הקודמת

יסמין פרידמן:  אבל היה לי חשוב, הם לא הזכירו את זה

דוד ביטן: זה התפקיד שלך להזכיר את זה

יסמין פרידמן: חשוב לי לדעת שיהיו קריטריונים גם שלא יחצו, ואני אומרת לך את האמת

יסמין פרידמן:  אם אתה תביא משהו טוב אני גם אתמוך בו

יסמין פרידמן:  אם אתה תביא משהו שהוא הוגן, שהוא לא פורץ גבולות, שהוא לא שם קשרים לפני כישורים, אני גם אתמוך בזה

יסמין פרידמן:  כי אני באמת מאמינה שתיקונים מידתיים הם תקינים

יסמין פרידמן:  אבל אני באופן אישי לא אתן יד להרס נבחרת הדירקטורים שהוכיחה מעל כל ספק שניהול מקצועי של נבחרות הדירקטורים הן דרושות כדי להביא כסף ומקצועיות לאזרחי המדינה, שבסופו של יום זה הכסף שלהם

יסמין פרידמן:  אלה החברות שלהם

דוד ביטן: אבל את שומעת שרק 20 חברות הן עסקיות

דוד ביטן:  כל השאר לא עסקיות

יסמין פרידמן: זה לא משנה

דוד ביטן: לא, לגבי מה שאת אומרת באופן כללי

יסמין פרידמן: אני יודעת

יסמין פרידמן:  תאמין לי, אני כשאני באה לוועדה אני קוראת את כל החומר

דוד ביטן: אני עוד מעט צריך לסיים את הישיבה

דוד ביטן:  אני נותן לכם 30 ימים

דוד ביטן:  יהיה דיון בעוד 30 ימים

דוד ביטן:  עד אז אתם צריכים להביא לי מתווה, כולל לוחות זמנים, שבו אתם מגדילים את הנבחרת בעוד 1,000 איש ואתם מתקנים את העיוות הזה של הפריפריה החברתית והגיאוגרפית

דוד ביטן:  30 ימים יש לכם

דוד ביטן:  בסדר? הישיבה הסתיימה